google/wiki40b huggingface dataset:
Θύμιος Γάκης

Η απαγωγή της Βασιλαρχόντισσας

Το όνομά του συνδέθηκε το 1884 με την απαγωγή μιας Βλάχας αρχοντοπούλας, της Δούκως (Ευδοκίας) Αβέρωφ-Τζοανοπούλου. Η πράξη αυτή εξιστορείται στις διάφορες παραλλαγές του δημοτικού τραγουδιού Βασιλαρχόντισσα, όπου το όνομα της κοπέλας έχει αλλάξει σε Βασιλική, είτε για να υποδηλώσει την αρχοντική της καταγωγή, είτε για μετρικούς λόγους.
Σύμφωνα με την τοπική παράδοση, τα γεγονότα άρχισαν όταν κάποιος νεαρός Μεσολογγίτης με το όνομα Φλέγκας, που τότε εργαζόταν στο Μέτσοβο, πέρασε επιδεικτικά από το «κουλτούκι» της εκκλησίας, όπου μπορούσαν να περνούν μόνο οι προύχοντες του χωριού. Η ενέργειά του αυτή προκάλεσε τον τότε πλούσιο τσέλιγκα Νικολάκη Αβέρωφ, ο οποίο ήταν αδελφός του εθνικού ευεργέτη Γεωργίου Αβέρωφ και τον χαστούκισε δημοσίως. Ο Φλέγκας μετά την χειροδικία, γύρευε να εκδικηθεί τον Αβέρωφ για την προσβολή και ήρθε σε επαφή με το Θύμιο Γάκη, λήσταρχο της περιοχής, με σκοπό για να «κλέψουν» την κόρη του Νικολάκη Δούκω. Ο Γάκης με τη δωδεκαμελή συμμορία]] του, πέρασαν τα ελληνοοθωμανικά σύνορα με σκοπό να μεταβούν στο Μέτσοβο, που ανήκε ακόμα στην Οθωμανική Αυτοκρατορία. Εκεί απήγαγαν την κοπέλα μαζί με μία συγγενή της στις 27 ή στις 31 Ιουλίου και μετά τις φυλάκισαν στα λημέρια του. Έπειτα από σειρά διαπραγματεύσεων, οι δύο γυναίκες απελευθερώθηκαν λαμβάνοντας υπέρογκα λύτρα, που σύμφωνα με την παράδοση στοίχισαν το βάρος της Δούκως σε χρυσά νομίσματα και της άλλης γυναίκας σε ασημένια.
Εκτός από το παραδοσιακό τραγούδι της Βασιλαρχόντισσας, η οποία αποτελεί ένα από τα πιο γνωστά δημοτικά τραγούδια της περιοχής, τα γεγονότα της απαγωγής επιβιώνουν μέσα από αρκετά τοπωνύμια, όπου σύμφωνα με την ανάμνηση ή τη φανταστική εξιστόρηση των ντόπιων κατοίκων ήταν το λημέρι που φυλακίστηκε η Δούκω. Έτσι υπάρχει τοπωνύμια όπως η Σπηλιά του Γάκη στην Καρίτσα Καρδίτσας, διάφορες σχετικές ονομασίες στον εθνικό δρυμό της Βάλια Κάλντα και άλλες τοποθεσίες.

Τελευταία χρόνια

Σύμφωνα με το θρύλο, αυτό ήταν το τελευταίο «μεγάλο κόλπο» του Γάκη. Αφού έκανε τη μοιρασιά, πήρε το μερίδιό του και ξαναπέρασε στα οθωμανικά εδάφη μεταμφιεσμένος σε χανούμισσα, για να φτάσει ως την περιοχή της Σμύρνης. Εκεί αγόρασε κτήματα και εγκαταστάθηκε μόνιμα.
Η πραγματικότητα όμως είναι λιγότερο μυθιστορηματική. Ο Γάκης έζησε για δέκα ακόμα χρόνια ως παράνομος, μέχρι το 1894 που συνελήφθη και οδηγήθηκε σε δικαστήριο των Ιωαννίνων. Γλίτωσε τη θανατική ποινή χάρη στην ίδια τη Δούκω, η οποία κατέθεσε πως της είχε φερθεί άψογα κατά την διάρκεια της αιχμαλωσίας της. Τελικά καταδικάστηκε σε ισόβια, αλλά αργότερα αφέθηκε ελεύθερος όταν του δόθηκε χάρη.
Μετά την αποφυλάκισή του, εγκαταστάθηκε τελικώς στο χωριό Παπασλή της Μικράς Ασίας, όπου έζησε ως γαιοκτήμονας και παντρεύθηκε την κόρη του Έλληνα δημάρχου της περιοχής. Εκεί τον βρήκε το 1919 η Μικρασιατική Εκστρατεία, κατά την οποία συγκρότησε με δικά του έξοδα ένα παραστρατιωτικό σώμα προς ενίσχυση του ελληνικού στρατού.
Κατά μία εκδοχή, ο Γάκης τραυματίστηκε σε μάχη στις 17 Ιουλίου 1919 και εξέπνευσε λίγες μέρες αργότερα σε στρατιωτικό νοσοκομείο. Κατά μια άλλη εκδοχή, μετά τη Μικρασιατική Καταστροφή του 1922, επέστρεψε στην Ελλάδα και πέθανε πάμφτωχος στα Τρίκαλα.
Γύρος

Ιστορία

Ο γύρος πήρε το όνομά του από την ελληνική λέξη "γύρα", ή αλλιώς περιστροφή που κάνει το κρέας στην κατακόρυφη μεταλλική σούβλα όπου περνιέται για να ψηθεί γύρω από τον άξονά της, με τη φωτιά στη μια πλευρά.
Τα μικρομάγαζα που άνοιξαν το 1922-1923 οι πρόσφυγες από τη Σμύρνη και την Κωνσταντινούπολη μετά τον πόλεμο εξαπλώθηκαν σε κάθε γωνιά της Ελλάδας. Οι συνταγές του γύρου εξαπλώθηκαν με την μετανάστευση ως τις Ηνωμένες Πολιτείες και την Αυστραλία.
Σήμερα, μεγάλες εταιρίες εστίασης όπως τα Goody's, τα Everest (πολίτικο) και τα McDonald's προσφέρουν παραλλαγές γύρου στο μενού τους. Στη Γερμανία και τη Γαλλία το ντονέρ κεμπάπ αποτελεί εδώ και χρόνια αγαπημένο έτοιμο φαγητό, ενώ και ο χοιρινός γύρος των Ελλήνων αποτελεί γνωστό φαγητό. Νέες γεύσεις προστέθηκαν, ενώ υπάρχουν πλέον και ο "πράσινος ή οικολογικός γύρος" και ο "παιδικός γύρος". Πλέον πωλείται σε όλη την Ελλάδα ακόμη και μέσω του διαδικτύου.

Υλικά και σερβίρισμα

Ο γύρος φτιάχνεται κυρίως με χοιρινό κρέας, ωστόσο υπάρχουν παραλλαγές με κρέας κοτόπουλου, αρνιού και κιμά - όπως το κεμπάπ. Προσφέρεται τυλιγμένος σε πίτα (άζυμο ψωμί), αλλά και ως μερίδα. Σερβίρεται με διάφορες σαλάτες: ο χοιρινός γύρος με τζατζίκι, ο γύρος κοτόπουλου με σως καθώς και με σάλτσες όπως κέτσαπ και μουστάρδα. Επίσης, μπορεί να συνοδεύεται από ντομάτα, κρεμμύδι και τηγανητές πατάτες. Σήμερα στην Ελλάδα ο γύρος με κιμά έχει απαγορευθεί με σχετική αγορανομική διάταξη λόγω των υγειονομικών παραβάσεων που είχαν σημειωθεί. Ο νοστιμότερος γύρος παράγεται από το κρέας λαιμού του χοίρου.

Θερμίδες

Συνήθως, ένας χοιρινός γύρος με αλάδωτη πίτα έχει γύρω στις 350 με 400 θερμίδες, οι οποίες μπορεί να φτάσουν τις 600-700 ανάλογα τι συνοδευτικά υπάρχουν (π.χ. τζατζίκι, πατάτες, μουστάρδα κτλ), ενώ ανάλογα και την περιεκτικότητα σε λιπαρά λόγω της πίτας, καθώς και άλλων συστατικών (π.χ. σως), μπορεί να φτάσει και τις 1.000 θερμίδες.

Παρόμοια φαγητά

Το αραβικό φαγητό σαουαρμά και το μεξικάνικο tacos al pastor είναι όλα παρόμοια με τον γύρο, και όλα προέρχονται από το τουρκικό ντόνερ κεμπάπ το οποίο δημιουργήθηκε στην πόλη Προύσα τον 19ο αιώνα. Το ντονέρ κεμπάπ αποτελείται από αρνίσιο ή μοσχαρίσιο κρέας ή κοτόπουλο, ωστόσο στην Ελλάδα επικράτησε παραλλαγή με χοιρινό, αφού οι Χριστιανοί μπορούν να καταναλώσουν αυτό το κρέας.
Στα Αραβικά Εμιράτα βάζουν αντί για τζατζίκι ψιλοκομμένο φιστίκι, στην Κρήτη χρησιμοποιούν γιαούρτι.
Ο γύρος είναι ένα από τα σημαντικότερα εδέσματα που έχει σκοπό να δοκιμάσει ο τουρίστας κατά την επίσκεψη του στην Ελλάδα, μαζί με το μουσακά και το σουβλάκι.
Επίσκοπος Αβύδου Κύριλλος Κατερέλος

Βιογραφικά Στοιχεία

Ο Θεοφ. Επισκοπος Αβύδου Δρ. κ.κ. Κύριλλος (Ευάγγελος Κατερέλος) γεννήθηκε το 1956 στη Λαμία. Σπούδασε Νομική, Κλασική Φιλολογία και Θεολογία στο Εθνικό και Καποδιστριακό Πανεπιστήμιο Αθηνών. Έπειτα έλαβε τον μεταπτυχιακό του τίτλο από το Πανεπιστήμιο του Στρασβούργου. Είναι Διδάκτωρ της Θεολογίας του Αριστοτελείου Πανεπιστημίου Θεσσαλονίκης και του Πανεπιστημίου του Φράιμπουργκ στη Γερμανία. Είναι Τακτικός Καθηγητής της Θεολογικής Σχολής του Πανεπιστημίου Αθήνων. Την περίοδο 2007-2009 διετέλεσε Πρόεδρος του Τμήματος Κοινωνικής Θεολογίας του Πανεπιστημίου Αθήνων.
Χειροτονήθηκε Διάκονος και Πρεσβύτερος από τον Μητροπολίτη Νικοπόλεως και Πρεβέζης Μελέτιο. Ως Ιερεύς έχει υπηρετήσει στην Μητρόπολη Νικοπόλεως και Πρεβέζης, την Μητρόπολη Θηβών και Λεβαδείας και την Μητρόπολη Γερμανίας. 
Στις 7 Φεβρουαρίου 2008 η Αγία και Ιερά Σύνοδος του Οικουμενικού Πατριαρχείου τον εκλέγει παμψηφεί Επίσκοπο της πάλαι ποτέ διαλαμψάσης Επισκοπής Βελεστίνου. Η Χειροτονία του σε Επίσκοπο τελέσθηκε στις 24 Φεβρουαρίου 2008, στον Ιερό Πατριαρχικό Ναό Αγίου Γεωργίου υπο του Μητροπολίτου Νικοπόλεως και Πρεβέζης Μελετίου. Είναι συγγραφέας πολλών βιβλίων και έχει δημοσιεύσει άρθρα στον ημερήσιο και εκκλησιαστικό περιοδικό τύπο. Αργότερα έλαβε τον τίτλο Αβύδου.
Ταντάλιο

Το χημικό στοιχείο ταντάλιο είναι ένα μέταλλο με ατομικό αριθμό 73 και ατομικό βάρος 180,947 . Έχει θερμοκρασία τήξης 2996 C° και θερμοκρασία βρασμού 5425±100 C°. Ανήκει στην ομάδα της 3ης κύριας σειράς των στοιχείων μετάπτωσης.
Το ταντάλιο βρίσκεται σε ορυκτά όπως ο τανταλίτης (Fe,Mn)Ta₂O₆, και ο κολουμπίτης (Fe, Mn)(Nb, Ta)₂O₆, άλατα του σιδήρου με αντικατάσταση σε μερικά μόρια του ατόμου του σιδήρου με άτομα των άλλων μεταλλικών στοιχείων, ανάμεσα στα οποία και το ταντάλιο.
Το ταντάλιο ανακαλύφθηκε το 1802 από τον Σουηδό ερευνητή Άντερς Έκεμπεργκ (Anders Ekeberg). Αρχικά πιστευόταν ότι το ταντάλιο ήταν το ίδιο στοιχείο με το Νιόβιο, το οποίο είχε ανακαλυφθεί το 1801 και η αντίληψη αυτή παρέμεινε μέχρι το 1844 οπότε καταδείχθηκε ότι το νιοβικό και το τανταλικό οξύ δεν ήταν τα ίδια (από τους Ρόβε (Rowe) και Μαρινιάκ (Marignac, 1866) αντίστοιχα. Καθαρό ταντάλιο παρασκεύασε το 1903 ο φον Μπόλτον (von Bolton).
Το όνομα του οφείλεται στον μυθικό Τάνταλο, πατέρα της Νιόβης, καθώς τα δύο στοιχεία απαντούν μαζί στη φύση και η πρώτη και αρκετά πολύπλοκη διαδικασία διαχωρισμού τους επινοήθηκε από τον Ζαν Σαρλ Γκαλισσάρ ντε Μαρινιάκ (Jean Charles Galissard de Marignac) το 1866. Σήμερα παρασκευάζεται με ηλεκτρόλυση φθοροτανταλικού καλίου ή με αντίδραση οξειδίου και καρβιδίου του.
Είναι μέταλλο υψηλής πυκνότητας και σκληρότητας. Σε τελείως καθαρή μορφή είναι όλκιμο και από αυτό κατασκευάζονται λεπτά σύρματα. Είναι απρόσβλητο από όλα τα οξέα σε θερμοκρασίες κάτω των 150ο C ενώ σε υψηλότερες από αυτή θερμοκρασίες προσβάλλεται μόνον από υδροφθορικό οξύ ή αντιδραστήρια που περιέχουν ενεργό ιόν φθορίου ή ελεύθερο τριοξείδιο του θείου. Τα καυστικά αλκάλια προσβάλλουν το ταντάλιο βραδύτατα, ενώ σε υψηλές θερμοκρασίες καθίσταται περισσότερο δραστικό.
Σχηματίζει δύο οξείδια, Ta₂O₅ (πεντοξείδιο του τανταλίου, α.ο. +5), το οποίο είναι και η πρώτη ύλη για την παρασκευή πολλών ενώσεών του, όπως το τανταλικό λίθιο (LiTaO₃) και το τανταλικό λανθάνιο (LaTaO₄) και TaO₂ ((τετρ)οξείδιο του τανταλίου, α.ο. +4). Σχηματίζει, επίσης, ενώσεις με τα αλογόνα, εμφανίζοντας α.ο. +3, +4 και +5. Το καρβίδιό του, TaC, είναι ένα από τα πλέον σκληρά υλικά και χρησιμοποιείται σε εργαλεία κοπής. Στα εργαστήρια του Λος Άλαμος κατασκευάστηκε ένα σύνθετο υλικό από γραφίτη και καρβίδιο του τανταλίου, το οποίο είναι από τα πλέον σκληρά υλικά που κατασκευάστηκαν ποτέ, ενώ το νιτρίλιό του TaN χρησιμοποιείται ως μονωτής σε μορφή λεπτής ταινίας σε εφαρμογές της μικροηλεκτρονικής. Τέλος, τα κράματά του έχουν ποικίλες εφαρμογές, ενώ ενώσεις του με αργίλιο (TaAl₃, Ta₃Al) είναι σταθερές, θλαστικές και ανακλαστικές και έχουν προταθεί για χρήση ως επικαλύψεεων κατόπτρων υπέρυθρης ακτινοβολίας.
Ανακωχή της Θεσσαλονίκης

Η Ανακωχή με τη Βουλγαρία (γνωστή και ως Ανακωχή της Θεσσαλονίκης) υπογράφτηκε στις 29 Σεπτεμβρίου 1918 στη Θεσσαλονίκη της Ελλάδας, μεταξύ του Βασιλείου της Βουλγαρίας και των δυνάμεων της Αντάντ. Η ανακωχή υπογράφτηκε μετά από αίτηση της βουλγαρικής κυβέρνησης για κατάπαυση του πυρός στις 24 Σεπτεμβρίου. Η ανακωχή τέθηκε σε ισχύ στις 30 Σεπτεμβρίου και σήμανε την έξοδο της Βουλγαρίας από τον Πρώτο Παγκόσμιο Πόλεμο.
Η συνθήκη υπογράφτηκε από τον Γάλλο Στρατηγό Λουί Φρανσέτ ντ' Εσπέρεϋ και μια επιτροπή Βουλγάρων αντιπροσώπων, την οποία αποτελούσαν ο Στρατηγός Ιβάν Λούκοβ, ο Αντρέι Λιάψεβ και Σύμεων Ράντεβ (διπλωμάτης).

Όροι

Οι όροι της ανακωχής ήσαν οι εξής: η Βουλγαρία θα προχωρούσε σε άμεση αποστράτευση και σε εκκένωση των ελληνικών και σερβικών περιοχών που είχε καταλάβει. Η ανακωχή έθετε περιορισμούς στο μέγεθος της στρατιωτικής δύναμης της Βουλγαρίας και απαιτούσε την επιστροφή του στρατιωτικού εξοπλισμού του ελληνικού Δ' Σώματος Στρατού, τον οποίο οι Βούλγαροι είχαν καταλάβει κατά τη διάρκεια της κατοχής της Ανατολικής Μακεδονίας το 1916. Η ανακωχή βρισκόταν σε ισχύ μέχρι την υπογραφή της συνθήκης του Νεϊγύ.
Ελληνικό δημοψήφισμα του 1935

Το δημοψήφισμα προκηρύχθηκε στις 10 Οκτωβρίου 1935 (ΦΕΚ Α΄ 456) και διενεργήθηκε στις 3 Νοεμβρίου του ίδιου έτους. Έμεινε στην ιστορία ως Νόθο δημοψήφισμα. Διενεργήθηκε από την δικτατορική κυβέρνηση του Γεωργίου Κονδύλη (που είχε καταλάβει με πραξικόπημα την εξουσία στις 10 Οκτωβρίου 1935) που συγκάλεσε την Ε΄ Εθνική Συνέλευση για να καταργήσει το πολίτευμα της Αβασίλευτης δημοκρατίας. Τα βενιζελογενή κόμματα με την αποχή τους συνέβαλαν στην προώθηση της καθεστωτικής αλλαγής.

Διεξαγωγή

Στο Δημοψήφισμα καλείτο ο λαός να εγκρίνει ή να απορρίψει την αλλαγή του πολιτεύματος. Εξελίχθηκε όμως σε τραγική φάρσα. Αν και από την πολιτική κατάσταση της εποχής έβγαινε το συμπέρασμα ότι το εκλογικό σώμα θα επικύρωνε με ισχυρή πλειοψηφία την απόφαση της Εθνοσυνέλευσης, η κυβέρνηση Κονδύλη φοβόταν ότι η πλειοψηφία δεν θα ήταν αρκετά ισχυρή και επεδόθη σε μεγάλης έκτασης νοθεία. Σκοπός των κινηματιών ήταν η παγίωση του καθεστώτος τους, και τους συνέφερε μια αμφισβητήσιμη εκλογική διαδικασία, ούτως ώστε αργότερα να τους έχει απόλυτη ανάγκη ο - υπό αμφισβήτηση - Βασιλιάς. Την παγίωση αυτού του καθεστώτος προσπάθησε να αποτρέψει ο αυτοεξόριστος Ελευθέριος Βενιζέλος, επιχειρώντας να εξαγοράσει την αναγνώριση της Παλινόρθωσης με ορισμένες εγγυήσεις και παραχωρήσεις του επανερχόμενου Βασιλιά (αμνηστία των κινηματιών του βενιζελικού κινήματος της 1 Μαρτίου 1935, ελεύθερες εκλογές).
Ο στρατιωτικός νόμος είχε αρθεί μια εβδομάδα μόνο πριν από το δημοψήφισμα, η λογοκρισία εμπόδιζε τη δημοσίευση των απόψεων υπέρ της αβασίλευτης. Μάλιστα, λίγες μέρες πριν από το δημοψήφισμα, εκτοπίστηκαν στη Μύκονο ο Αλέξανδρος Παπαναστασίου και ο Γεώργιος Παπανδρέου.
Αποτέλεσμα αυτής της τακτικής ήταν να ψηφίσουν στο δημοψήφισμα 350.000 περισσότεροι εκλογείς συγκριτικά με εκείνους που ψήφισαν στις βουλευτικές εκλογές του 1932, όταν είχε σημειωθεί η μικρότερη αποχή. Σε σχέση με τις ελεύθερες βουλευτικές εκλογές του Ιανουαρίου του 1936 που ακολούθησαν, εκείνοι που ψήφισαν στο δημοψήφισμα ξεπερνούσαν τους ψηφοφόρους του 1936 κατά 250.000. Από τους αριθμούς προκύπτει καθαρά η μεγάλη νοθεία που έγινε αλλά και από πολλούς "Ηρακλείς του Στέμματος" που για πολλές εβδομάδες μετά το δημοψήφισμα καμάρωναν που είχαν ψηφίσει από τρεις και τέσσερις φορές ο καθένας.

Αποτελέσματα (απόλυτοι αριθμοί)

Σύμφωνα με το επίσημο ανακοινωθέν του Υπουγείο Εσωτερικών, στις κάλπες προσήλθαν συνολικά 1.527.714 ψηφοφόροι. Η Βασιλευόμενη Δημοκρατία έλαβε 1.491.992 ψήφους και η Αβασίλευτη 32.454 ψήφους, ενώ βρέθηκαν και 3.268 άκυρα ψηφοδέλτια.
Who's Better, Who's Best

Τραγούδια του δίσκου

1. My Generation (Townshend) - 3:16
2. Anyway, Anyhow, Anywhere (Townshend, Daltrey) - 2:39
3. The Kids Are Alright (Townshend) - 2:45
4. Substitute (Townshend) - 3:46
5. I'm a Boy (Townshend) - 2:38
6. Happy Jack (Townshend) - 2:12
7. Pictures of Lily (Townshend) - 2:42
8. I Can See for Miles (Townshend) - 4:06
9. Who Are You (Townshend) - 5:03
10. Won't Get Fooled Again (Townshend) - 3:38
11. Magic Bus (Townshend) - 3:19
12. I Can't Explain (Townshend) - 2:04
13. Pinball Wizard (Townshend) - 2:59
14. I'm Free (Townshend) - 2:40
15. See Me, Feel Me (Townshend) - 3:30
16. Squeeze Box (Townshend) - 2:40
17. Join Together (Townshend) - 4:19
18. You Better You Bet (Townshend) - 5:37
19. Baba O'Riley (Townshend) - 5:00

Βραβεία

Who's Better, Who's Best (άλμπουμ)
Ηνωμένες Πολιτείες (RIAA Certification): Πλατινένιος 
Ηνωμένο Βασίλειο (BPI Certification): Πλατινένιος 
Καναδάς (CRIA Certification): 2 x πλατινένιος
Αρχαιοζωικός μεγααιώνας

Με τον όρο Αρχαιοζωικός εννοείται ο γεωλογικός μεγααιώνας που αναφέρεται στην περίοδο του χρόνου που εκτείνεται (συμβατικά) από το τέλος του Καταρχαιοζωικού έως την έναρξη του Προτεροζωικού, 2.500 mya (εκατομμύρια χρόνια πριν). Η συγκεκριμένη χρονολόγηση δε βασίζεται σε στρωματογραφικά δεδομένα αλλά προσδιορίζεται χρονομετρικά. Το κατώτατο όριο δεν έχει επίσημα αναγνωριστεί από τη Διεθνή Επιτροπή Στρωματογραφίας, αλλά τίθεται συχνά στα 3.800 mya, στο τέλος δηλαδή του Καταρχαιοζωικού μεγααιώνα. 
Αν και πολύ λίγα πετρώματα είναι γνωστά ως αρχαιότερα (γεγονός που θα βοηθούσε στην εκτίμηση της σχετικής ηλικίας) γενικώς οι αρχαιότεροι σχηματισμοί πετρωμάτων στην επιφάνεια της Γης ανήκουν σε αυτή την περίοδο γεωλογικού χρόνου ή είναι ελαφρώς προγενέστερα. Πετρώματα του Αρχαιοζωικού γνωρίζουμε στη Γροιλανδία, τον Καναδά, τη ΒΔ Αυστραλία και τη Ν Αφρική. 
Η ατμόσφαιρα της Γης στον Αρχαιοζωικό προφανώς δεν διέθετε ελεύθερο οξυγόνο. Η θερμοκρασία πιθανώς προσέγγιζε τα σημερινά επίπεδα, αν και οι αστρονόμοι εκτιμούν πως η ηλιακή ακτινοβολία ήταν μειωμένη κατά το 1/3 από τη σημερινή. Βάσει της συγκεκριμένης εκτίμησης, φαίνεται πως οι εκπομπές αερίων που σήμερα σχετίζονται με το φαινόμενο του θερμοκηπίου ήταν οι μεγαλύτερες στην ιστορία της Γης.

Ζωή

Χαρακτηριστικά της ζωής του Αρχαιοζωικού είναι τα υπολείμματα κυανοβακτηρίων (Στρωματολίτες) και λίγα πιθανά βακτηριακά απόλιθώματα από κοιτάσματα καπνία -είδους χαλαζία. Επιπλέον των Βακτηρίων (γνωστά και ως Ευβακτήρια (Eubacteria)), έχουν πιστοποιηθεί και μικροαπολιθώματα Αρχαίων.
Αν και παρούσα η ζωή στον Αρχαιοζωικό ήταν πιθανώς περιορισμένη σε εκείνους τους απλούς απύρηνους μονοκύτταρους οργανισμούς που αποκαλούνται Προκαρυωτικά, (γνωστά και ως Μονήρη). Ωστόσο, δεν υφίσταται στο απολιθωματικό αρχείο μαρτυρία για μικροοργανισμούς όπως οι Ιοί.
Φρειδερίκος Γουλιέλμος του Παλατινάτου, στρατηγός

Βιογραφία

Γεννήθηκε στο Ντύσελντορφ και ήταν ο έβδομος γιος του Φιλίππου-Γουλιέλμου εκλέκτορα του Παλατινάτου και της Ελισάβετ-Αμαλίας, κόρης του Γεωργίου Β΄ λαντγκράβου της Έσσης-Ντάρμστατ.
Από την αρχή προοριζόταν για σταδιοδρομία στην Εκκλησία. Διορίστηκε βοηθός επίσκοπος (1677) και κοσμήτορας (canon) του Συλλόγου του καθεδρικού (1685) στην Κωνσταντία. Σπούδασε στο Πανεπιστήμιο της Χαϊδελβέργης, όπου έγινε πρύτανης (rector) το 1685.
Αργότερα εγκατέλειψε την εκκλησιαστική σταδιοδρομία και εισήλθε στον στρατό της Αυστρίας, όπου έγινε στρατηγός. Κατά τον Εννεαετή Πόλεμο, στην πολιορκία του Μάιντς (1689) επισκέφθηκε τα χαρακώματα· ένα αρκεβούζιο τον πυροβόλησε στο κεφάλι και τον σκότωσε ακαριαία. Τάφηκε στο ναό του Αγίου Ανδρέα, στο Ντίσελντορφ.
Γκλίνις Μπάρμπερ

Βιογραφία-Σταδιοδρομία

Η Γκλίνις γεννήθηκε στο Ντέρμπαν της Νοτίου Αφρικής και σε ηλικία 5 ετών, μετά το διαζύγιο των γονιών της, μετακόμισε με τη μητέρα της στο Γιοχάνεσμπουργκ. Μεγαλώνοντας την εποχή του Απαρτχάιντ η μικρή Γκλίνις έτυχε να γνωρίσει στα σχολικά της χρόνια τη Helen Suzman τη μόνη γυναίκα (και μοναδική φιλελεύθερη) στο κοινοβούλιο, συνάντηση που την ώθησε να πολιτικοποιηθεί και να γίνει αργότερα μέλος σε ανθρωπιστικές οργανώσεις.
Από μικρή ηλικία θέλησε να ασχοληθεί με την υποκριτική και συμμετείχε σε σχολικές παραστάσεις ενώ σε ηλικία 18 ετών, ένα χρόνο μετά το θάνατο της μητέρας της, και με τη συμπαράσταση του πατριού της μετακόμισε στην Αγγλία. Συμμετείχε σε διάφορες τηλεοπτικές και κινηματογραφικές παραγωγές από το, 1978, αλλά η μεγάλη της ευκαιρία ήρθε με τη συμμετοχή στην σειρά επιστημονικής φαντασίας του BBC, Blake's 7, όπου το 1981 υποδύθηκε για κάποια επεισόδια το ρόλο της Soolin. Το 1982 πήρε τον πρωταγωνιστικό ρόλο στην τηλεοπτική διασκευή του κόμικ Jane, υποδυόμενη την χαριτωμένη θρυλική ηρωίδα που στη διάρκεια του Δευτέρου Παγκοσμίου Πολέμου, κατάφερνε πάντα να μπλέκει στις πιο απίθανες περιπέτειες και να χάνει συνεχώς τα ρούχα της. Η σειρά είχε γυριστεί με τη μέθοδο του blue screen που επέτρεπε την ενσωμάτωση ζωγραφιστών σκηνικών μαζί με τους ηθοποιούς, μέθοδος που τότε ήταν ακόμη σε πειραματικό στάδιο.
Η μεγαλύτερη επιτυχία της πάντως ήρθε στα μέσα της δεκαετίας του '80, παίζοντας την αρχιφύλακα Harriet Makepeace στην δημοφιλή αστυνομική σειρά Dempsey & Makepeace, όπου και γνώρισε το μέλλοντα σύζυγο της Μάικλ Μπράντον (Michael Brandon). Από το 1987 και μετά η Γκλίνις εμφανίστηκε σε μια πλειάδα τηλεοπτικών, κινηματογραφικών και θεατρικών παραγωγών. Η θεατρική της δουλεία περιλαμβάνει τα έργα "Μάκβεθ", "Killing Time", "High Flyers" (στο πλευρό του Χιού Γκραντ, "Make Me A Match" και "The Graduate" ("Ο Πρωτάρης"). Η συμμετοχή της στην τελευταία παράσταση προκάλεσε πολλαπλά σχόλια στον τύπο ύστερα από την άρνηση της να εμφανιστεί γυμνή για τις ανάγκες του ρόλου. Το 2006 συμπεριλήφθηκε στο καστ της σαπουνόπερας του ITV1, Emmerdale.
Αργύριος Κανταρτζής

Βιογραφικά στοιχεία

Γεννήθηκε στο Ξηροχώρι Ευβοίας. Συμμετείχε ενεργά στην επανάσταση του 1878.
Εξελέγη βουλευτής Βόλου στις εκλογές του 1892
Απεβίωσε το 1901. Γιος του ήταν ο Κωνσταντίνος Κανταρτζής.
Ποδοσφαιρική Ομοσπονδία Ζιμπάμπουε

Ιστορία

Ο οργανισμός ιδρύθηκε το 1965 στην τότε Ροδεσία και το ίδιο έτος εντάχθηκε στην Παγκόσμια Ποδοσφαιρική Ομοσπονδία (FIFA). Η ομοσπονδία συστάθηκε στη μετέπειτα μορφή του το 1979. Το 1980 προσχώρησε στην Αφρικανική Συνομοσπονδία Ποδοσφαίρου (CAF).
Ιωάννης Γκέλιος

Σταδιοδρομία σε συλλόγους

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Διεθνής σταδιοδρομία

Είναι διεθνής με την Εθνική Ελπίδων της Ελλάδας.
Κάτω Νευροκόπι

Ιστορία

Η ευρύτερη περιοχή του Κάτω Νευροκοπίου έχει κατοικηθεί από την Παλαιολιθική περίοδο. Οι κάτοικοι κατά την Αρχαϊκή εποχή είχαν επαφές με τα κεντρικά Βαλκάνια, αλλά και με τα παράλια της Μακεδονίας και Θράκης. Οι φυλές που κατοικούσαν ήταν Θρακικές, κυρίως Οδομάντες και Ηδωνοί. Η περιοχή του λεκανοπεδίου του Κάτω Νευροκοπίου κατακτήθηκε από το Φίλιππο Β΄. Μετά τη Μάχη των Φιλίππων, το 42 π.Χ. εγκαταστάθηκαν στην περιοχή, Ρωμαίοι. Κατά τη Βυζαντινή περίοδο, υπήρχαν μεγάλα κτήματα, ιδιωτικά και μοναστικά. Μετά τον 7ο αιώνα η περιοχή δέχτηκε κύματα σλαβικών επιδρομών από το Βορρά.
Το 1383 κατακτήθηκε η περιοχή από τους Οθωμανούς και εγκαταστάθηκαν στην περιοχή μουσουλμάνοι. Το 1530 είχε 385 χριστιανικά και 219 μουσουλμανικά νοικοκυριά .
Το 1870 ιδρύθηκε η Βουλγαρική εξαρχία και μια μακρά περίοδος εθνικών ανταγωνισμών λαμβάνει χώρα και στο Κάτω Νευροκόπι. Το 1882 ξεκίνησε η προσπάθεια της Ελληνικής πλευράς να αμυνθεί στις Βουλγαρικές αξιώσεις με τη βοήθεια της μητρόπολης. Οι εξαρχικοί του Κάτω Νευροκοπίου διεκδίκησαν το ναό του Αγίου Δημητρίου. Το 1899 οι εξαρχικοί προκάλεσαν επεισόδια για τον έλεγχο του ναού και η Οθωμανική διοίκηση αποφάσισε να αναστείλει τη λειτουργία του. Το Πάσχα του 1901 οι Οθωμανική διοίκηση επέτρεψε την επαναλειτουργία του ναού με τη συμφωνία της εναλλάξ λειτουργίας σε ελληνικά και βουλγαρικά, αλλά το Πάσχα του 1902 λόγω της συνέχισης των επεισοδίων, ο ναός ξανάκλεισε. Την επόμενη χρονιά, Βούλγαροι κομιτατζήδες ανέλαβαν ένοπλη δράση στην περιοχή προκειμένου να τρομοκρατήσουν τους Ελληνικούς πληθυσμούς. Τότε δολοφονήθηκε και ο δάσκαλος Θωμάς Παπαγεωργίου. Τον Οκτώβριο του 1903 με πρωτοβουλία του μητροπολίτη Δράμας, ο ναός του Αγίου Δημητρίου λειτούργησε ξανά, ενόψει της γιορτής του ομώνυμου Αγίου με συμμετοχή πατριαρχικών και εξαρχικών. Ανήμερα του Αγίου Δημητρίου όμως, ένοπλη ομάδα 30 κομιτατζήδων επιτέθηκαν στο ναό και συνέλαβαν τους Έλληνες εκκλησιαστικούς επιτρόπους Ιωάννη Ζαφειρίου, Νικόλαο Γερμανό, το γιο του Γεώργιο Γερμανό και το δάσκαλο Κωνσταντίνο Χρηστίδη, τους οποίους εκτέλεσαν. Την παραμονή των Χριστουγέννων του 1906, σώμα 300 κομιτατζήδων περικύκλωσαν το Κάτω Νευροκόπι και μετά από τρίωρη επίθεση δολοφόνησαν τους Έλληνες προύχοντες.
Ο ελληνικός στρατός μπήκε στη κωμόπολη στις 4 Ιουλίου του 1913. Τα επόμενα χρόνια, και μετά τις ανταλλαγές πληθυσμών, στο Κάτω Νευροκόπι κατέφυγαν πρόσφυγες από τη Μικρά Ασία, τον Πόντο και την Ανατολική Θράκη.
Οι μουσουλμάνοι κάτοικοι μετανάστευσαν στην Τουρκία σύμφωνα με την Ελληνοτουρκική ανταλλαγή πληθυσμών ενώ, μέχρι το 1932, 324 εξαρχικές οικογένειες μετανάστευσαν στη Βουλγαρία.
Την 1η Απριλίου του 1927 η κωμόπολη μετονομάστηκε από Ζύρνοβο σε Κάτω Νευροκόπι.

Κλίμα

Το Κάτω Νευροκόπι βρίσκεται 42 χλμ. από την Δράμα και έχει ηπειρωτικό κλίμα. Η ψυχρότητα των χειμώνων του είναι χαρακτηριστική και λόγω του κρύου που επικρατεί εκεί αποκαλείται και ως "Σιβηρία της Ελλάδας" διότι στην περιοχή καταγράφονται μερικές από τις χαμηλότερες θερμοκρασίες στην Ελληνική επικράτεια. Η χαμηλότερη θερμοκρασία που έχει ποτέ καταγραφεί είναι -28°C.
Γκιούλα Ζιβότσκι

Βιογραφία

Γεννήθηκε στη Βουδαπέστη στις 25 Φεβρουαρίου του 1937. Διακρίθηκε στο αγώνισμα της σφυροβολίας. Πήρε μέρος στους Ολυμπιακούς Αγώνες τέσσερις φορές κατακτώντας ένα χρυσό μετάλλιο, το 1968 στην Πόλη του Μεξικού και δύο αργυρά, το 1960 στη Ρώμη και το 1964 στο Τόκυο. Το 1972, στους Ολυμπιακούς Αγώνες του Μονάχου κατέλαβε την πέμπτη θέση. Kατέκτησε επίσης 3 μετάλλια σε Πανευρωπαϊκά Πρωταθλήματα, εκ των οποίων το ένα χρυσό, το 1962 στο Βελιγράδι, όπου κατέρριψε το ρεκόρ Ευρώπης με 69,64 μ. Τα άλλα δύο μετάλλια ήταν ένα αργυρό στη διοργάνωση της Βουδαπέστης, το 1966 και ένα χάλκινο στη Στοκχόλμη, το 1958. Ήταν πρωταθλητής Ουγγαρίας στη σφυροβολία για 13 συνεχόμενα χρόνια, από το 1958 έως το 1970. Στη διάρκεια της καριέρας του πέτυχε δύο φορές παγκόσμιο ρεκόρ στη σφυροβολία, στις 4 Σεπτεμβρίου του 1965 στο Ντέμπρετσεν με επίδοση 73,74 μέτρα και στις 14 Σεπτεμβρίου του 1968 στη Βουδαπέστη με επίδοση 73.76 μέτρα.
Πέθανε στη γενέτειρά του, στις 29 Σεπτεμβρίου 2007. Ο γιος του, Ατίλα Ζιβότσκι (γεννήθηκε το 1977) είναι δεκαθλητής.